b'\n_START_ARTICLE_\nMarilyn Kaye\n_START_PARAGRAPH_\nMarilyn Kaye (s. 19. kes\xc3\xa4kuuta 1949 New Britain, Connecticut) on yhdysvaltalainen kirjailija, joka tunnetaan Suomessa l\xc3\xa4hinn\xc3\xa4 Replica-nuortenkirjasarjastaan. Lapsuudessaan h\xc3\xa4n on asunut my\xc3\xb6s esimerkiksi Atlantassa. Nykyisin Kaye asuu osan vuodesta New Yorkissa ja osan Pariisissa. Kaye ty\xc3\xb6skentelee St. Johnin yliopistossa informatiikan apulaisprofessorina. Aikaisemmin h\xc3\xa4n on hoitanut koulukirjastoa, arvostellut lasten ja nuorten kirjoja eri lehtiin ja opettanut yliopistossa. _NEWLINE_Kayen ensimm\xc3\xa4iset kirjat julkaistiin 1980-luvulla. Osa kirjoista on julkaistu salanimell\xc3\xa4 Shannon Blair. Kaye on julkaissut yhteens\xc3\xa4 yli sata kirjaa._NEWLINE_Kaye kertoo harrastuksikseen muun muassa lukemisen, matkustelun, ranskan kielen ja elokuvat. H\xc3\xa4nell\xc3\xa4 ei ole omia lapsia.'